**Új növendékek beiratkozása a 2025−2026-os tanévre**

**a békéscsabai zeneiskolába**

 (Szabadság tér 4.)

A zeneiskolába **beiratkozni 2025. május 8-án** (csütörtökön) **és 2025. május 9-én** (pénteken) **14.00 és 18.00 óra között,** a jelentkezési lap kitöltésével lehet.

A rövid felvételi meghallgatáson vizsgáljuk a ritmusérzéket és a zenei hallást. Kérjük, hogy a jelentkező gyermekek egy-két dal eléneklésével készüljenek!

**ZENEI ELŐKÉPZŐBE** várjuk azokat a gyermekeket, akik a következő tanévben az 1., vagy a 2. osztályt kezdik az általános iskolában. *Az előképzős növendékek csoportos szolfézs órán sajátítják el, játékos formában a zenei alapismereteket, illetve a zenei írás-olvasást. (2x45 perc/hét) Párhuzamosan az előképzővel, a hangszeres tanulmányok elkezdése, általános iskola 2. osztályában mondható ideálisnak. E kérdésben érdemes a választandó hangszeres tanár véleményét is kikérni.*

3. osztályos, ill. magasabb évfolyamra járó diákok is jelentkezhetnek, ők egyidejűleg kezdik meg az előképzőt követő **SZOLFÉZS- és HANGSZERES** tanulmányaikat.

(2x30 perc egyéni óra + 2x45 perc csoportos óra/hét)

Választható tanszakok: *zongora, hegedű, nagybőgő, furulya, fuvola, oboa, klarinét, fagott, trombita, kürt, tenorkürt, tuba, népi ének, gitár.*

Felső tagozatos korban az alábbi tanszakokon lehet még tanulni: *szaxofon, harsona, orgona.*

14 éves kortól ajánljuk: *magánének.*

A **ZENEÓVODAI** beiratkozás szeptemberben történik. A zeneóvodai foglalkozásokat a 2025 szeptemberében nagycsoportot kezdő kisgyermekeknek javasoljuk.

**Beiratkozási lapot** a zeneiskola portáján kérhetnek, vagy az zeneiskola honlapjáról tölthetik le. A kitöltéséhez szükséges a gyermekük **oktatási azonosító száma, TAJ száma** és **adóazonosító jele.**

Az alapfokú művészeti iskolai képzésben való részvétel **térítési díj** köteles. Ha a tanuló több művészeti iskolába is jár, a szülőnek az általa megjelölt első képzésért térítési-, míg a további képzés(ek)ért tandíjat kell fizetnie.

Ezen díjak vonatkozásában – meghatározott feltételek fennállása esetén – díjmérséklés kérelmezhető.

 \*\*\*

*További részletekről az iskolatitkárnál tájékozódhatnak a 66/321-161-es telefonon vagy a* *bartokisktitkar@gmail.com* *e-mail címen.*

Békéscsaba, 2025. április 8. A zeneiskola tantestülete